Twee dood in trompop botsingTwee mense is in die ongeluk dood. (Foto: Ekurhuleni-metroraad) ŉ Vrou en ŉ tienerseun is dood nadat hulle reg van voor teen ŉ vragmotor vasgery het. Die ongeluk het Vrydagmiddag op Ou Pretoriaweg in die nywerheidsgebied in Olifantsfontein gebeur, het die Ekurhuleni-metroraad gesê. Die vragmotorbestuurder het geringe beserings opgedoen. Die Toyota Yaris was met nooddienswerkers se aankoms omstreeks 17:00 onder die vragmotor. Albei insittendes was in die wrak vasgekeer en het geen tekens van lewe getoon nie. (Foto: Ekurhuleni-metroraad) Nooddienswerkers moes hidrouliese toerusting inspan om hulle te bevry. “Paramedici het albei ongelukkig op die toneel dood verklaar,” het die metroraad gesê. Die polisie ondersoek die oorsaak van die ongeluk.